ไฟแนนซ์ทูเดย์
...ลุ้นกันมาหลายงวดการประชุมคณะรัฐมนตรี (ครม.) พอๆ กับลุ้นหวย ในที่สุดก็เป็นที่ชัดเจนแล้วว่า นริศ ชัยสูตร อธิบดีกรมธนารักษ์ ถูกย้ายเข้ากรุไปนั่งรองปลัดคลัง โดยให้รองปลัดคลัง จักรกฤศฏิ์ พาราพันธกุล อดีตผู้อำนวยการสำนักงานบริหารหนี้สาธารณะ (สบน.) มานั่งกุมบังเหียนกรมธนารักษ์แทน ท่ามกลางความพยายามสางปมทุจริตการจัดซื้อที่ราชพัสดุในกรมธนารักษ์
29 ต.ค. 2565

...ลุ้นกันมาหลายงวดการประชุมคณะรัฐมนตรี (ครม.) พอๆ กับลุ้นหวย ในที่สุดก็เป็นที่ชัดเจนแล้วว่า นริศ ชัยสูตร อธิบดีกรมธนารักษ์ ถูกย้ายเข้ากรุไปนั่งรองปลัดคลัง โดยให้รองปลัดคลัง จักรกฤศฏิ์ พาราพันธกุล อดีตผู้อำนวยการสำนักงานบริหารหนี้สาธารณะ (สบน.) มานั่งกุมบังเหียนกรมธนารักษ์แทน ท่ามกลางความพยายามสางปมทุจริตการจัดซื้อที่ราชพัสดุในกรมธนารักษ์ 
จะผิดคาดเล็กน้อยก็ตรงที่ตัวเก็งอีกคนอย่าง อำนวย ปรีมนวงศ์ ผู้ตรวจคลัง ไม่ได้ไปทั้งที่เป็นลูกหม้อเดิม แต่จักรกฤศฏิ์เองก็เป็นคนรุ่นใหม่ที่ถือว่ามีผลงานเข้าตา ทำงานเร็ว และใกล้ชิด รมว.คลัง ไม่แพ้ใคร
...ดูท่ากองทุนของบัวหลวงจะป๊อปน่าดู เมื่อช่วงเช้าก่อน 9 โมง วันที่ 30 ธ.ค. ซึ่งเป็นวันสุดท้ายที่สามารถซื้อกองทุน LTF/RMF โดยยังได้สิทธิลดหย่อนภาษี จึงเห็นคนเต็มเอี้ยดรอคิวแน่นเพราะ “ระบบล่ม” ทุกสาขา แบงก์กระซิบว่าเป็นเพราะคนมาทำธุรกรรมวันสุดท้ายก่อนสิ้นปีเยอะเป็นพิเศษ งานนี้รอแก้ไขนานราวๆ 20 นาที ก็เป็นอันกลับมาใช้ได้
...จบสิ้นปี 2557 การซื้อขายวันสุดท้ายค่อนข้างเบาบางมีมูลค่าซื้อขาย 25,330.75 ล้านบาท นักลงทุนในประเทศซื้อสุทธิ 632.12 ล้านบาท และนักลงทุนสถาบันซื้อสุทธิ 569.62 ล้านบาท ขณะที่นักลงทุนต่างชาติยังขายสุทธิต่อเนื่องอีก 146.23 ล้านบาท และบัญชี บล.ขายสุทธิ 1,055.51 ล้านบาท
...ส่วนเงินบาทสิ้นปีนี้ไม่ได้ลงไปแตะ 33 บาท ตามที่หลายสำนักเคยคาดการณ์ไว้ เงินบาทปิดที่ 32.88/90 ตามทิศทางค่าเงินเยนและมีโฟลว์ขายเงินเหรียญสหรัฐช่วงสิ้นปี แต่ปีหน้าได้เห็นทะลุ 33 บาทแน่ๆ
...คุยกันมาตั้งแต่กลางปีว่าควรจะจัดทำระบบฐานภาษีใหม่เพื่อให้ได้รู้ข้อมูลรายได้ประชาชนที่แท้จริงเสียที เวลาแก้ปัญหาผู้มีรายได้น้อยยามเดือดร้อนจะได้แก้ให้ถูกจุด ไม่ต้องหว่านเงินภาษีคนทั้งประเทศไปกับพวกที่ไม่ได้เดือดร้อนจริงๆ แต่จนแล้วจนรอดก็ยังไม่มีอะไรคืบหน้า  
ที่ประชุม ครม.เมื่อวานนี้เลยได้ฤกษ์ทุบโต๊ะโดยบิ๊กตู่ พล.อ.ประยุทธ์ จันทร์โอชา นายกรัฐมนตรี ที่ปรารภขอให้มีการจัดกลุ่มประชาชนตามรายได้ ตามสาขาอาชีพ โดยเฉพาะผู้มีรายได้น้อย ในเรื่องของการจัดทำบัญชีภาษีบุคคลธรรมดา งานนี้มีเป้าหมายให้ทุกคนเข้าไปอยู่ในระบบฐานข้อมูล ไม่ใช่เพื่อรีดภาษี แม้จะมีรัฐมนตรีบางคนติงว่าทำได้ยาก แต่ท่านนายกฯ ก็ให้กระทรวงมหาดไทย คลัง เกษตรและสหกรณ์ ไปหาทางออกร่วมกันมาให้ได้ 
...วิสุทธิ์ ศรีสุพรรณ รมช.คลัง อาจต้องพิจารณารับจ๊อบใบ้หวยหลังหมดวาระ เพราะเลขที่เคยบอกเล่นๆ ให้นักข่าวทำเนียบฯ ไว้ 75 ออกมาเป๊ะๆ แค่กลับหัวท้ายให้เป็น 57 เท่านั้น
ลืมบอกไปอีกข้อว่า...กว่าจะถูกต้องรออีกงวดหลังตามมานะ เพราะให้ไว้ตั้งแต่งวดกลางเดือนมาแล้ว